বিহারে কুর্সিতে নীতীশ, বৃহস্পতিবার দশমতম শপথ

ওয়েব ডেস্ক:বিহারের পরবর্তী মুখ্যমন্ত্রী কে হবেন? সেই নিয়ে বিস্তর জল্পনা চলছিল। অবশেষে বিহারের কুর্সিতে ফের বসতে চলেছেন নীতীশ কুমার (Nitish Kumar Bihar CM)। নীতীশকেই মুখ্যমন্ত্রী বেছে নিল বিহারের এনডিএ পরিষদীয় দল!বৃহস্পতিবারই আবার বিহারের মুখ্যমন্ত্রী হিসাবে শপথ নিতে চলেছেন তিনি। সূত্রের খবর, তাঁর সঙ্গে ২২ জন মন্ত্রী হিসাবে শপথ নিতে পারেন! তবে কোন দলের কত জন মন্ত্রী হিসাবে শপথ নেবেন, তা স্পষ্ট নয়। এই নিয়ে ১০ বার তিনি মুখ্যমন্ত্রী হিসেবে বিহারের দায়িত্ব সামলাবেন।

বার্ধক্যজনিত কারণে নীতীশ আর সক্রিয় রাজনীতিতে থাকবেন কি না, সেই প্রশ্নও বিহারের হাওয়ায় ভাসছিল। প্রশ্ন যে শুধু বিরোধী আরজেডি বা কংগ্রেসই তুলেছিল, তা নয়। এনডিএ-র অন্দরেও বিষয়টি নিয়ে গুঞ্জন শুরু হয়।তবে এনডিএ বার বার দাবি করেছিল, নীতীশের নেতৃত্বে ভোটে লড়ছে তারা। বুধবার তাঁকে বিহার বিধানসভায় এনডিএ-র নেতা হিসাবেও বেছে নেওয়া হয়েছে। তার পরেই বিকেলে রাজভবনে গিয়ে রাজ্যপাল আরিফ মহম্মদ খানের সঙ্গে দেখা করে পরবর্তী সরকার গঠনের দাবি জানালেন নীতীশ। যদিও এ বারের পথটা এতটা সহজ ছিল না নীতীশের। ভোটের আগে তাঁকে একাধিক চ্যালেঞ্জের মধ্যে দিয়ে যেতে হয়। তাঁর নেতৃত্ব নিয়ে বড়সড় প্রশ্ন তোলে বিরোধীরা। যদিও সেই সবকে একবারেই পাত্তা দেননি নীতীশ। তিনি নিজের লড়াইটা লড়েছেন। তাঁর নেতৃত্বেই এ বার ভোটে যায় এনডিএ। তিনিই যে এনডিএ জিতলে সরকারের প্রধান হবেন, সেটা বলেন স্বয়ং প্রধানমন্ত্রী নরেন্দ্র মোদি।

আরও পড়ুন: বাংলার দেখানো পথেই SIR ইস্যুতে পথে কংগ্রেস, ডিসেম্বরেই মেগা র‍্যালি

২০০৫ সাল থেকে এখনও পর্যন্ত পটনার কুর্সিতে নীতীশই বসেছেন। মাঝের কয়েক মাস বাদ দিলে ২০ বছরে বহু রাজনৈতিক অদলবদল ঘটেছে।। বিহারের রাজনীতির তিনি কোণা কোণা চেনেন। তাই আজও তাঁর জনপ্রিয়তা তুঙ্গে। একাধিক বার জোট বদলে ভিন্ন ভিন্ন দল বা জোটের হাত ধরেছেন নীতীশ। বৃহস্পতিবার তিনি ১০তম বার মুখ্যমন্ত্রী হিসাবে শপথগ্রহণ করবেন। পটনার গান্ধী ময়দানে আয়োজন করা হয়েছে এই শপথগ্রহণ অনুষ্ঠান।

অন্য খবর দেখুন